All Black Savea lank langs kantlyn | Netwerk24
02 Desember 2019 07:27
Die All Black Ardie Savea sal ’n groot deel van 2020 se Superrugby-reeks misloop, omdat hy ’n knieoperasie moet ondergaan.
Dié 26-jarige losvoorspeler wat vir die Hurricanes speel, is by die onlangse Wêreldbeker-rugbytoernooi in die halfeindstryd teen Engeland in Japan beseer.
Ardie Savea stap verslae van die veld na die All Blacks se loesing teen Engeland in die halfeindronde van die Wêreldbeker-toernooi. Foto: Getty Images
Savea, wat een van ses benoemdes vir Wêreldrugby se Speler van die Jaar was, het op sosiale media die nuus oor die operasie met sy volgelinge gedeel.
“Ek het gedink dat ek julle sal laat weet dat ek ’n operasie aan my knie, wat ek in die halfeind beseer het, moet ondergaan,” het Savea op Instagram geskryf.
“Ongelukkig sal ek vyf tot ses maande buite aksie wees en die grootste deel van die Superrugby-seisoen saam met my Canes-broers mis.”
Met die eerste skote van die Super-reeks wat reeds op 31 Januarie klap en die Hurricanes wat hul laaste groepwedstryd op 30 Mei speel, beteken dit dat Savea slegs sy terugkeer in die uitspeelrondes sal maak.
Die All Blacks wat met die derde plek by die Wêreldbeker-toernooi tevrede moes wees, speel in Julie twee keer teen Wallis – in Auckland en Wellington, gevolg deur een toets teen Skotland in Dunedin. – Reuters
Meer oor: Ardie Savea | Superrugby | All Blacks | Hurricanes | Rugby